**Ťažko byť optimistom**

*Myšlienka založiť združenie Neformálne ekonomické fórum Hospodársky klub vznikla v máji 1993. Po prvýkrát sa prezentovalo slovenskej aj zahraničnej verejnosti ako diskusné fórum v dňoch 19. až 21. augusta 1993. Prvé štyri roky bolo spojené s denníkom HN ako nadácia a potom sa transformovalo na združenie. Akoby symbolicky od vstupu do 21. storočia sa systematicky venuje problematike medzinárodných vzťahov a otázkam vojny a mieru. V závere roka 2013 vznikol na jeho pôde Medzinárodný mierový výbor. Iniciovali ho čínsky vedec Ronxiang Xu a zakladajúci člen a predstaviteľ združenia Peter Kasalovský. O necelý rok 28. apríla 2014 a potom na jubilejnom Stom zhromaždení združenia 16. mája 2014 rezonovala problematika ekonomiky a mieru. Stalo sa tak za prítomnosti premiéra Čiernej Hory Mila Djukanoviča. Prvé oficiálne stretnutie MMV bolo vo výročný deň konca 2. svetovej vojny na európskom kontinente 8. mája pred vyše siedmimi rokmi v Uherskom Hradišti na Morave. Podnetom pre diskusiu na májovom 130. riadnom zhromaždení združenia a jeho Medzinárodného mierového výboru v roku 2021 bol návrh listu pápežovi a rímskemu biskupovi Františkovi z 10. mája 2021. S odstupom krátkeho času 22. júna 2021 nuncius v mene pápeža Františka poďakoval za list a naše podnety.*

**O štvrtej naliehavej prosbe pápežovi Františkovi,**

**aby zvolal celosvetovú bezpečnostnú**

**a mierovú konferenciu**

Vaša Svätosť, pápež a rímsky biskup František,

želajúc Vám dobrý jarný čas v trvajúcej pandémii Covid-19, dovoľujeme si obrátiť sa na Vás s naliehavou prosbou, aby ste zvolali ako najčistejšia autorita medzi osobnosťami súčasného sveta celosvetovú bezpečnostnú a mierovú konferenciu.

Od mája 2014. roka osobnosti domáceho aj medzinárodného významu, ktoré sa vytrvale pričiňujú o zlepšovanie hospodárskych, sociálnych a kultúrnych podmienok pre život na pôde nášho združenia, sa zaujímajú o príčiny ohrozenia mierového života, dehumanizácie a akútnej možnosti sebazničenia našej civilizácie. Naše 29-ročné združenie a jeho Medzinárodný mierový výbor sa obrátili viackrát aj na lídrov Strednej a Východnej Európy, no i Spojených štátov, Ruskej federácie a ČĽR s podnetmi na dosiahnutie novej kvality súčasných podmienok pre život, ale ostali bez náležitej odpovede.

V súčasnosti nie je menej biedy, hladu, vojen a vôbec ľudského nešťastia ako pri vstupe do nového milénia. Priepastnosť sociálnych rozdielov v dôsledku hospodárskej a osobitne finančnej kolonializácie väčšiny štátov a ich obyvateľstva je akoby nemennou bezodnou hlbočinou. V porovnaní s minulosťou je tu bezpočet obchodných blokád, pokusov o destabilizáciu financií, ruvačky o vodu a suroviny, ako aj elektronických stretov, technických a technologických sporov. Spravidla všetko takéto smeruje k vojnovým konfliktom, resp. vyvolaniu občianskych vojen zvonka.

Žiaľ, celý rad predstaviteľov veľmocí, mocností a hospodársky silných štátov je presvedčených o svojej výnimočnosti, ale už menej o povinnostiach viesť tento domovské štáty a koniec-koncov celý svet k ľudskosti a všeobecnej až adresnej prospešnosti. Z takého erozívneho poriadku a organizácie v našom svete zákonite vzniká pnutie vo vnútri štátov, ale aj neúnosné napätie vo vzťahoch medzi štátmi, alebo aj medzi skupinami štátov.

K vyjadreniu našej naliehavej prosby sme dospeli po uvážlivej konzultácií s domácimi aj so zahraničnými členmi Medzinárodného mierového výboru. Z ich názorov vyplynulo, že medzinárodná situácia je neúnosná až kritická a riešenia problémov sú veľmi pomalé a po všetkých stránkach s nedostatočnou efektívnosťou. Opätovne je tu len neúprosný zápas o hegemonistické pozície medzi veľmocami, mocnosťami a celým radom ďalších štátov, a zároveň zdôvodňovanie a ospravedlňovanie ich vlastných postojov a záujmov.

Máme na pamäti, že cirkevný život a náuka mali vždy významný dopad na spoločenský život a politiku. Takmer vždy rímsko-katolícka církev dokázala riešiť aj naliehavé otázky mierového spolužitia náboženstiev a cirkví v rámci historických pomerov a poznania. K tomu významne prispela Druhá svetová vojna a prenasledovanie, ktorému boli vystavení nielen kresťania. Kontakty, ktoré sa počas Druhej svetovej vojny budovali medzi veriacimi rozličných vyznaní, ale aj ateistami viedli k poznaniu, že toho ako ľudia máme mnoho spoločného. To má vždy svoju vnútornú dejinnú logiku s tým, čo sa okolo nás dialo a deje.

Pápež Ján Pavol II. v encyklike o ekumenickom úsilí „Ut unum sint“ hovorí tiež o spolupatričnosti, bez ohľadu na historické, kanonické a iné rozpory. Inšpirujúca a posilňujúca je nemenej Vaša encyklika Fratelli tutti – o bratstve a sociálnom priateľstve. To nás oprávňuje veriť, že snaha o spolupatričnosť v otázkach civilizačnej bezpečnosti a mieru je na mieste a Vy, Vaša Svätosť ako najvyšší predstaviteľ Rímsko-katolíckej církvi ste povolaný v tomto duchu uplatniť svoju komunikačnú autoritu s osobnostnou čistotou ku všetkým náboženstvám.

Je nevyhnutné opäť sa spojiť a pristúpiť k  zmene doterajšieho vývoja pomerov v súčasnom svete, a najmä v tomto novom tisícročí a prinavrátiť sa  k odvekým túžbam a ideálom ľudstva, od vojen, nevýslovných ľudských útrap, biedy a hladu k mierovému a duchovne, no i materiálne k šťastnejšiemu životu všetkých ľudí.

Správanie sa a konanie predstaviteľov veľmocí USA, Ruska a ČĽR, ako aj OSN a Európskej únie, samovyzdvihujúcich sa štátov za vodcovské, no i Slovenskej republiky v 2021. roku vnímame z hľadiska ich zodpovednosti za mier ako nedostatočné. V súčasnej etape vývoja civilizácie a vôbec vzťahov medzi štátmi a ich národmi aj problematické. Potvrdzuje to jednoznačne aj fakt, že aj nami vyjadrené obavy z tohtoročnej jari, keď Svet tancuje takpovediac na do biela rozpálenej platni, sú nielen viditeľné, ale aj hmatateľné.

Pokiaľ má ľudstvo prežiť, tak je najvyšší čas na racionálne dialógy, ako zabezpečiť pre každého rovnaké práva na mierový a dôstojný život. Je nutné odtajniť myslenie a jednanie súčasných lídrov a vyžadovať od nich mierové činy. Nikto iný spomedzi lídrov sveta i nášho regiónu ako Vy, Vaša Svätosť, sa ani len nepriblížil k tomu, aby posilnil naše presvedčenie, že Svet konečne a bez zábran začne riešiť pre život významné otázky akými sú bieda, hlad, strach z utrpenia a teroru, z fašizácie a z vojnových útrap, zdravie a vôbec napĺňanie sa zmyslu života.

S najhlbšou úctou

Dr. Peter Kasalovský, predstaviteľ združenia Neformálne ekonomické fórum Hospodársky klub od 19. augusta 1993. roka a spoluiniciátor jeho Medzinárodného mierového výboru 8. mája 2015

Ing. Anton Barcík, generálny riaditeľ Považskej cementárne, a.s., hlavný garant najmladšieho duchovného a pútnického miesta v lome na hore Butkov nad obcou Ladce, laureát „Mierovej ceny zo Slovenska 2015“ za rok 2016

Prof. MUDr. Ján Breza, DrSc., prednosta Urologickej kliniky Lekárskej fakulty Univerzity Komenského a Univerzitnej nemocnice Bratislava

Ing. Peter Čatloš, PhD, podnikateľ, spolupredseda výboru združenia Neformálne ekonomická fórum Hospodársky klub, Martin

Dr. Miroslav Demko, muzikológ a spisovateľ

Ing. Ján Gabriel, podnikateľ, spolupredseda výboru združenia Neformálne ekonomické fórum Hospodársky klub, Trnava

MUDr. Júlia Horáková, PhD, zástupkyňa prednostky Kliniky detskej hematológie a onkológie LF UK a NÚDCH, laureátka „Mierovej ceny zo Slovenska 2015“ za rok 2020

Prof. RNDr. Jozef Masarik, DrSc., jadrový fyzik a vysokoškolský pedagóg

Mgr. Mária Straková, folkloristka a vedúca detského folklórneho súboru Čunovský kŕdeľ, laureátka „Mierovej ceny zo Slovenska 2015“ za rok 2020

Dr. Ján Šály, bývalý vysoký dôstojník polície a sociológ,. Nová Baňa

MUDr. Ivan Vulev, PhD, MPH, FCIRSE, riaditeľ, Centrum intervenčnej neurorádiológie a endovaskulárnej liečby v Bratislave